เร่งคลอดบ้านคนจน
ธอส.ตั้งเป้าชงบ้านประชารัฐเข้า ครม.เดือนนี้ ชี้บ้าน 7 แสน ให้ผ่อนเดือนละ 3 พัน
5 ก.พ. 2559

ธอส.ตั้งเป้าชงบ้านประชารัฐเข้า ครม.เดือนนี้ ชี้บ้าน 7 แสน ให้ผ่อนเดือนละ 3 พัน 
นายสุรชัย ดนัยตั้งตระกูล ประธานธนาคารอาคารสงเคราะห์ (ธอส.) เปิดเผยว่า ธอส.เตรียมเสนอคณะรัฐมนตรี (ครม.) อนุมัติหลักการโครงการบ้านประชารัฐภายในเดือน ก.พ.นี้ คาดว่าเริ่มเดินหน้าโครงการได้ในเดือน มี.ค.นี้ โดย ธอส.จะปล่อยกู้ให้ทั้งผู้ประกอบการและประชาชนผู้มีรายได้น้อยทั้ง 100% มีวงเงินทั้งโครงการราว 3 หมื่นล้านบาท และกระทรวงการคลังสั่งให้ ธอส.ไม่คิดค่าโอนให้ลูกค้าในโครงการนี้ คาดว่าจะใช้งบราว 270 ล้านบาท
นายฉัตรชัย ศิริไล รองกรรมการผู้จัดการ ธอส. กล่าวว่า ธอส.เตรียมเปิดขึ้นทะเบียนผู้มีรายได้น้อย เพื่อคัดผู้ที่ผ่านคุณสมบัติสามารถกู้เงินในโครงการนี้ได้ เบื้องต้นต้องมีรายได้ 1.5-2 หมื่นบาท/เดือน ไม่เคยเป็นผู้ที่มีกรรมสิทธิ์ในอสังหาริมทรัพย์มาก่อน
สำหรับรูปแบบโครงการนี้จะแยกเป็นบ้านที่สถาบันการเงินเฉพาะกิจที่เข้าร่วมโครงการ นำทรัพย์สินรอการขายของ ธอส. ธนาคารกรุงไทย ธนาคารอิสลามแห่งประเทศไทย (ไอแบงก์) และผู้ประกอบการเอกชนที่สร้างเสร็จแล้ว มาขายให้กับผู้มีรายได้น้อย จำนวนรวม 1 หมื่นยูนิต
นอกจากนี้ ยังมีบ้านที่เอกชนสร้างในพื้นที่ตัวเอง สร้างบนที่ราชพัสดุที่นำมาเสนอ 6 แปลง ซึ่งในภาพรวมจะเป็นห้องชุด ราคาไม่เกิน 7 แสนบาท/ยูนิต และบ้านแนวห้องแถวราคาหลังละไม่เกิน 9 แสนบาท ส่วนอัตราดอกเบี้ยอยู่ระหว่างเจรจาขอเงินกู้ดอกเบี้ยต่ำ (ซอฟต์โลน) จากธนาคารออมสินอยู่ คาดว่าจะเป็นโครงการดอกเบี้ยต่ำ ระยะเวลา 6 ปี น่าจะเพียงพอให้ผู้มีรายได้มากพอจะเลี้ยงชีพได้
“กรณีที่ซื้อบ้าน 7 แสนบาท ถ้าคิดดอกเบี้ยปกติ ช่วง 3 ปีแรกจะเสียค่าผ่อน 4,100 บาท/เดือน ส่วน 3 ปีหลังจะเสียค่างวด 4,600 บาท/เดือน และเมื่อดอกเบี้ยลอยตัวจะเสียค่างวด 4,800 บาท/เดือน แต่โครงการนี้ตั้งเป้าจะปล่อยกู้ดอกเบี้ยต่ำ ทำให้ค่างวด 3 ปีเฉลี่ยจะอยู่ที่ 3,000 บาท/เดือน และ 3 ปีหลังอยู่ที่ 3,400 บาท/เดือนและหลังดอกเบี้ยลอยตัวจะเสียค่างวดที่ 4,000 บาท/เดือน” นายฉัตรชัย กล่าว
นายสุรชัย กล่าวถึงแผนดำเนินงานปี 2559 ว่า ธอส.ตั้งเป้าปล่อยสินเชื่อ 1.6 แสนล้านบาท โดยมีโครงการสำคัญ ได้แก่ การทำข้อตกลงกับกระทรวงการพัฒนาสังคมและความมั่นคงของมนุษย์ ปล่อยกู้เพื่อพัฒนาแฟลตดินแดง 3 หมื่นล้านบาท ปล่อยกู้โครงการบ้านประชารัฐ 3 หมื่นล้านบาท ปล่อยสินเชื่อสวัสดิการในอัตราดอกเบี้ยพิเศษให้ข้าราชการทหาร ตำรวจ องค์การบริหารส่วนท้องถิ่นทั้งหมดอีกด้วย และเตรียมแผนระดมเงินฝากจากผู้ฝากรายย่อยให้มากขึ้น ตามข้อเสนอของที่ปรึกษาการเงิน
นางไลวรรณ ปองเสงี่ยม รองกรรมการผู้จัดการ รักษาการกรรมการผู้จัดการ ธอส. กล่าวถึงผลดำเนินงานในปี 2558 ที่ผ่านมาว่า ธนาคารมียอดสินเชื่อปล่อยใหม่สูงกว่า 1.5 แสนล้านบาท สูงกว่าเป้าหมาย 1.4 หมื่นล้านบาท คิดเป็นอัตราเติบโต 10% สูงกว่าภาพรวมอัตราการขยายตัวของสินเชื่อบ้านในตลาด เนื่องจากธนาคารได้เข้าทำหน้าที่เป็นแหล่งเงินในการปล่อยสินเชื่อให้ประชาชน แทนสถาบันการเงินทั่วไปที่ชะลอการปล่อยกู้ตามภาวะเศรษฐกิจ
ทั้งนี้ ธอส.มีลูกค้าที่กู้ซื้อบ้านราคาต่ำกว่ายูนิตละ 1.5 ล้านบาท จำนวนกว่า 8.8 หมื่นราย หรือคิดเป็น 70% ของลูกค้าที่กู้ซื้อบ้านทั้งหมด และมียอดเงินฝากคงค้าง 7.2 แสนล้านบาท เพิ่มขึ้นกว่า 7.4 หมื่นล้านบาท เพราะต้องเร่งหาเงินฝากมาปล่อยสินเชื่อเพิ่มขึ้น โดยส่วนใหญ่เป็นเงินฝากระยะสั้น 1.2 ปี คิดเป็นสัดส่วน 88% ที่เหลือเป็นพันธบัตรมีวงเงินคงค้างกว่า 8 หมื่นล้านบาท
สำหรับยอดหนี้ที่ไม่ก่อให้เกิดรายได้ หรือเอ็นพีแอลเพิ่มขึ้นเล็กน้อย โดยยอดเอ็นพีแอล ณ สิ้นปี 2558 อยู่ที่ 4.7 หมื่นล้านบาท คิดเป็นสัดส่วน 5.45% ของยอดสินเชื่อรวม สัดส่วนเพิ่มขึ้น 0.09% จากช่วงเดียวกันปีก่อน ด้านสินทรัพย์อยู่ที่ 9 แสนล้านบาท เพิ่มขึ้น 9% เงินกองทุนต่อสินทรัพย์เสี่ยง (BIS Ratio) อยู่ที่ 14.90%